M. Sabolová, poslankyňa: (2009-10-29):
Pre istotu začnem prvou interpeláciou na pána ministra Vážneho, aby mi neodišiel. Vážený pán minister, obraciam sa na vás s interpeláciou vo veci pozostalosti po bývalej železničnej stanici ČSD v starej košickobohumínskej trati, ktorá v minulosti prechádzala cez stred obce Kostoľany nad Hornádom a v rokoch 56 – 58 bola presmerovaná na okraj osídlenia. V priestoroch okrem pôvodného staničného objektu a koľajísk bol ČSD postavený plechový objekt, ktorý sporadicky slúžil ako skladisko podvalov a koľajníc. Neskôr k objektu dal vlastník súhlas na prístavbu prevádzky stavebnín, ktorej kolaudácia trvala 8 rokov a ktorá do dnešného dňa narúša životné prostredie susediacich rodinných domov, čo bolo vyjadrené petíciou. Boli tam problémy so stavebným zákonom a stavebným konaním. Územný plán obce ráta v danej lokalite v celom rozsahu umiestnenie parku a odstránením činnosti Železníc Slovenskej republiky z centra obce. Za obdobie ostatných troch rokov sa uskutočnilo množstvo rokovaní s regionálnym strediskom hospodárenia s majetkom, to je v Košiciach, ale bez prijateľného výsledku. Obci bolo oznámené, že sa jej požiadavkou bude zaoberať Generálne riaditeľstvo ŽSR Bratislava s tým, že bude uskutočnené výberové konanie. Obec sa obrátila priamo na generálne riaditeľstvo, ktoré ani po urgenciách do dnešného dňa nereagovalo a nerozhodlo. Vôbec žiadna písomná odpoveď. Starosta obce sa na vás, pán minister, obrátil písomne dňa 5. 8. 2009, pričom mu odpovedal Mgr. Ing. Ján Trokan, riaditeľ odboru zakladateľských funkcií a privatizácie. Odpoveď nekorešponduje s obsahom požiadaviek obce. Obec nespochybňuje postavenie železníc ako podnikateľského subjektu, ale spôsob a prístup k riešeniu problematiky, ktorý je v spojitosti s nečinnosťou generálneho riaditeľstva železníc netransparentný. Starosta obce požadoval od generálneho riaditeľstva ŽSR a ministra dopravy vykonať kontrolu postupu regionálneho strediska pri riešení spôsobu a postupu odpredaja a odovzdávania pozemkov do nájmu, ktoré sa javí obci ako netransparentné a na úkor verejného záujmu. Starosta obce Kostoľany nad Hornádom sa na vás obracal v snahe konštruktívne riešiť problém, pretože Železnice Slovenskej republiky a generálne riaditeľstvo nekomunikuje, nespolupracuje na riešení problému týkajúceho sa nielen rozvoja obce, ale aj ochrany životného prostredia. Vážený pán minister, žiadam vás o prešetrenie a riešenie záležitosti s cieľom umožniť občanom obce skvalitniť životné prostredie, v ktorom žijú a naplniť aj územný plán obce, ktorý sa o tento cieľ snaží. V prílohe vám prikladám, pán minister, korešpondenciu a isté fotografie, kde uprostred obce, ktorú osobne poznám, pretože leží v blízkosti Košíc, kde mám s ňou späté aj isté  rodinné korene a poviem veľmi otvorene, starý otec tam bol učiteľ. Čiže poznám históriu a poznám lokalizáciu tejto starej stanice a myslím si, že je nedôstojné, aby si obec nemohla vysporiadať územie len preto, že nepotrebný majetok štátu bráni obci hľadať riešenie, či to už odkúpením, či výmenou, zámenou, a preto by som vás, pán minister, chcela poprosiť, aby ste vyzvali generálne riaditeľstvo železníc, aby vo veci konalo. Moje ďalšie dve krátke interpelácie sú na pána ministra Rašiho, ministra zdravotníctva. Vážený pán minister, obraciam sa na vás s interpeláciou vo veci záchranných zdravotných služieb. Žiadam vás o zverejnenie výsledkov kontroly v záchranných zdravotných službách, ktoré vykonalo ministerstvo zdravotníctva v rokoch 2006 a 2007 a o ktorých krátko informoval v rámci hodiny otázok bývalý minister Valentovič. V rámci mojej interpelácie ma zaujímajú závery z kontroly u poskytovateľov záchranných zdravotných služieb, ktorí boli v I. a II. kole výberového konania v roku 2009 najúspešnejší, a to Záchranná dopravná zdravotnícka služba Bratislava – štátna záchranka, Falk, záchranná akciová spoločnosť Košice, ako aj záchranná služba Košice. Vážený pán minister zdravotníctva, moja druhá interpelácia je opäť vo veci záchranných zdravotných služieb. Na jar v roku 2008 bol z funkcie riaditeľa štátnej záchranky Záchrannej dopravnej zdravotníckej služby Bratislava odvolaný riaditeľ Dr. Marcel Brener. Aké boli dôvody na jeho odvolanie z funkcie riaditeľa ešte bývalým ministrom Valentovičom? Ak bol dôvod jeho odvolania netransparentný tender na nákup vozidiel, ktorý sa zrealizoval aj napriek nejasnostiam, čo potom hodláte urobiť vy, pán minister, pri výberovom konaní Záchrannej dopravnej zdravotníckej služby Bratislava na 140 sanitných vozidiel za cca 20 miliónov eur, ktorý je označený ako pochybný tender a ktorý bol zrušený aj Úradom pre verejné obstarávanie? Predchádzajúci riaditeľ bol ministrom odvolaný za podobné praktiky. O čo dôveryhodnejší je podľa vás terajší riaditeľ, keď ide o obrovský balík prostriedkov? Som zvedavá, ako bude pán minister v danej situácii konať. Moje interpelácie sú na troch predstaviteľov ústredných orgánov štátnej správy. Sú, dá sa povedať, čiastočne v tom istom duchu. Preto chcem urýchliť vlastne predloženie v tomto bode. Pokúsim sa predniesť ako celok jednu interpeláciu so záverečnými otázkami na pána premiéra Roberta Fica, na ministra Igora Štefanova a na predsedu Úradu geodézie a kartografie Dr. Štefana Mojzesa. Vážený pán predseda vlády, obraciam sa na vás s interpeláciou vo veci problému vytyčovania hraníc parciel pozemkov. V praxi sa stretávame s problémom, kedy každý z vlastníkov navzájom susediacich pozemkov majú dva rozličné vytyčovacie náčrty od autorizovaných geodetov, ktoré vykazujú viacmetrové rozdiely. Mám listinný dôkaz o tom, že Krajský stavebný úrad, Štátna slovenská inšpekcia ani kataster sa vzhľadom na rozličné vytyčovacie náčrty k hranici pozemku nevedia vyjadriť. Žiadam vás, pán predseda vlády, o stanovisko, či jestvuje možnosť prešetrenia takéhoto stavu, resp. kontroly správnosti vytyčovacieho náčrtu a tým aj správnosti umiestnenia hranice a ktorý štátny kontrolný orgán platený daňovými poplatníkmi je kompetentný tak urobiť. Z reakcie Krajského stavebného úradu, Slovenskej štátnej inšpekcie a katastra sa totiž javí, ako by po zániku kompetencie katastrálnych úradov vymeriavať a určovať hranice pozemkov sa občan môže dopracovať k správnosti zamerania len súdnou cestou na základe súdnoznaleckého posudku. Je prípustné, aby za nesprávnosť vytýčenia hranice pozemkov jedného alebo aj oboch autorizovaných geodetov znášal zodpovednosť na vlastné náklady poškodený občan, a nie geodet? Vzhľadom na väčší počet podobných prípadov vás chcem požiadať o vytvorenie takého legislatívneho rámca, ktorý by umožnil štátnemu orgánu v danej veci nezávisle rozhodnúť. V podobnom duchu, ako je interpelácia, začala som od najvyššieho, teda od pána premiéra, je na Igora Štefanova, ministra výstavby, regionálneho rozvoja. Jeho žiadam o odpoveď, či existuje taká možnosť, aby sa takto mohlo konať. A ešte je tu ďalšia otázka priamo na ústredný orgán štátnej správy, to je Úrad geodézie a kartografie. Tam by som žiadala pána predsedu, požiadala o stanovisko, či jestvuje možnosť prešetrenia takéhoto stavu, resp. kontroly, aby aj on ako zástupca a nadriadený katastrom sa k danej veci vyjadril. Nechcem zdržiavať, preto nebudem čítať tú istú interpeláciu. Je na troch ústredných predstaviteľov. Moja interpelácia, aj keď som počula odpoveď pána ministra Jahnátka, je na pána premiéra. Pána premiéra interpelujem vo veci možnej realizácie výstavby ropovodu Bratislava –  Schwechat, ktorý by sa mal podľa vyjadrenia ministra hospodárstva pri podpise memoranda medzi Slovenskou republikou a Rakúskom v čase, v tom čase sa vyjadroval, viesť cez chránený Žitný ostrov. Územie Žitného ostrova je strategickým územím ako zásobáreň pitnej vody pre Bratislavský kraj a samotnú Bratislavu, a preto je v V. stupni ochrany prírody a krajiny. Tu chcem medzi riadkami len pripomenúť, že práve poslanci Smeru v minulom volebnom období práve toto územie sprísnili a zaradili do kategórie V. stupňa ochrany. A bolo by neprípustné, aby tí istí poslanci – alebo bolo by to trápne, tak to nazvem –, aby sa tými istými poslancami z toho istého politického subjektu zásadne išla meniť ochrana Žitného ostrova alebo aj takýchto vážnych zdrojov pitnej vody. Ak by sa Žitnému ostrovu odobrala najvyššia vodohospodárska ochrana, ako sa o to snažil poslanecký návrh poslanca Pelegriniho, umožnila by sa diverzifikácia energetických zdrojov Rakúska na úkor ohrozenia nediverzifikovateľného zdroja pitnej vody pre občanov Slovenska. V záujme Slovenskej republiky by mala byť ochrana vody a vodných zdrojov prioritou každej vlády. V prípade, že vláda chce pomôcť nájsť vhodné riešenie pre Rakúsko, aby sa dostalo k ruskej rope, musí v prvom rade chrániť územie Slovenskej republiky aj v oblasti životného prostredia a ochrany zdravia občanov, s čím súvisí aj ochrana zásob kvalitnej pitnej vody. Podľa odborníkov je zásobovanie Slovenska rakúskou ropou po výstavbe ropovodu medzi Slovenskou republikou a Rakúskom skoro nereálne, prípadne len nepatrné. Čím bolo teda podpísané memorandum o spolupráci v energetickej oblasti medzi Slovenskou a Rakúskom výhodné pre Slovensko? Aký ekonomický prospech získala Slovenská republika z takejto spolupráce? A ešte dve moje otázky vo veci týkajúcej sa tiež hodiny otázok. Žiadam pána predsedu vlády a pána ministra o písomnú odpoveď a je to vo veci porušenia zákona vo verejnej službe v prípade MVDr. Márie Kantíkovej, ktorá bola v tomto mesiaci menovaná do funkcie riaditeľky Regionálneho veterinárneho, potravinového ústavu v Dolnom Kubíne bez výberového konania. Pani riaditeľka Kantíková pracovala 11 mesiacov na ministerstve pôdohospodárstva, najprv vraj ako poverená zastupovaním generálnej riaditeľky sekcie potravinárstva, čo potvrdila sama pre médiá, a neskôr vraj ako generálna riaditeľka po výberovom konaní, ako to potvrdila hovorkyňa ministerstva pôdohospodárstva vo februári 2009. Teda mala riadny pracovný pomer na ministerstve a tak sa nemohla vrátiť bez výberového konania na ústav do pozície riaditeľky. Takéto miesto podľa zákona môže byť neobsadené najviac 6 mesiacov, ináč musí byť výberové konanie. Tu len krátka poznámka. Veľmi zvláštne odpovede pána ministra v hodine otázok. Budú aj ďalšie podotázky. Žiadam vás, pán minister, o vysvetlenie, či vám neprekáža, že riaditeľ správy doktor Pliešovský, manžel pani Kantíkovej, menuje sám svoju manželku do funkcie riaditeľky ústavu v Dolnom Kubíne a to v rozpore so zákonom o verejnej službe, nakoľko môže byť len 6 mesiacov neobsadená pozícia. Budete tolerovať takéto konanie na vašom ministerstve? Po hodine otázok som rozšírila túto interpeláciu ešte o niekoľko otázok. Kto konkrétne dal súhlas pani riaditeľke na pracovné voľno a uvoľnenie na také dlhé obdobie? Je správne, ak si jeden človek blokuje funkčné miesta v štátnej a verejnej správe pre seba, lebo sa obáva svojej pracovnej pozície? Ak by pán riaditeľ, manžel pani doktorky Kantíkovej, doktor Pliešovský bol menoval pani riaditeľku do pozície riaditeľky ústavu v roku 2009, došlo by k porušeniu zákona o verejnej službe, pán minister? Manžel pani Kantíkovej, doktor Pliešovský je priamy nadriadený doktorke Kantíkovej, lebo je riaditeľom ústavu, ústredným riaditeľom a menuje všetkých riaditeľov ústavov, rozhoduje o ich plate a o finančných limitoch a rozpočte pre ústav. Nepovažujete toto, pán minister, za porušenie zákona a rodinkárstvo? Na dovŕšenie posledná interpelácia, ktorá je v podobnom duchu ako na pána ministra, je na pána premiéra. Pán premiér sa stále oháňa tým, ako bude riešiť veci, ktoré budú v neprospech občanov, ktoré... (Hlasy v pléna.) Musíte počkať, no mohli ste sa prihlásiť ako prvý. Vážený pán predseda vlády, interpelujem vás vo veci porušenia zákona o verejnej službe v prípade doktorky Kantíkovej, ktorá bola v tomto mesiaci menovaná do funkcie riaditeľa Regionálneho veterinárneho, potravinového ústavu v Dolnom Kubíne bez výberového konania. Pani Kantíková pracovala 11 mesiacov na ministerstve pôdohospodárstva, tak ako som hovorila v predchádzajúcej interpelácii, prv ako poverená, neskôr ako generálna riaditeľka. Mala riadny pomer na ministerstve a vrátiť sa bez výberového konania do ústavu na pozíciu riaditeľky je v rozpore so zákonom o verejnej službe. Žiadam vás, pán predseda, o vysvetlenie, ako je možné, že riaditeľ správy doktor Pliešovský, manžel pani doktorky Kantíkovej, menuje sám svoju manželku do funkcie riaditeľa ústavu v Dolnom Kubíne a to v rozpore so zákonom o verejnej službe. Budete tolerovať, pán premiér, takéto konanie riaditeľa a nečinnosť ministra pôdohospodárstva? To sú všetky moje interpelácie. A verím, že nebudem musieť reagovať na budúcej schôdzi na odpovede pánov ministrov.